Цацкі  
*Уладзімір Ліпскі*

— Заўтра паедзем да цёткі Анюты ў вёску, — сказаў тата.

Марынка вельмі ўзрадавалася:

— Ой, як добра! 3 Дзімкам там буду гуляць.

Пачалі збірацца ў дарогу.

— Што ж ты завязеш свайму стрыечнаму браціку? — пацікавілася мама.

Марынка моўчкі пабегла да шафы з цацкамі. Што ж такое падарыць Дзімку, каб ён здзівіўся і парадаваўся?

Урэшце вырашыла. Завязе яна браціку чорнага коціка-вуркоціка, завадную курачку і зайчыка-барабаншчыка.

Першы раз ехала Марынка ў вёску. Ёй усё было цікава. Дзівілася, што на вуліцы няма асфальту, не бегаюць тралейбусы. I марожанае нідзе не прадаюць. Убачыла ў агародзе кукурузу, закрычала:

— Мамачка, гэта бананы растуць?

Радасна сустракала цётка Анюта дарагіх гасцей. Дзімка падбег да Марынкі, узяў за руку. Усе пайшлі ў хату.

— А я табе нештачка прывезла! — таямніча паведаміла Марынка.

Дзімка задаволена ўсміхаўся, прымаючы гарадскія падарункі.

— Падабаецца табе мой коцік-вуркоцік? — спытала Марынка.

Дзімка паглядзеў на чорнага, з шклянымі вачамі ката і ціха сказаў:

— А ў нас жывы ёсць. Пойдзем пакажу.

Дзеці выбеглі на вуліцу. На сонцы грэўся вялікі чорны кот. Ён падкурчыў пад сябе мяккія лапы, заплюшчыў вочы і муркаў у вус песеньку. Дзімка пагладзіў яго. Кот лянотна глянуў на свайго гаспадара, нібы падміргнуў яму, і зноў прыплюшчыў вочы.

— Зараз убачыш, як ён прачнецца, — сказаў Дзімка.

Ён узяў паперку, скамячыў яе і абвязаў ніткай. Потым пацягнуў нітку, і калі паперка зашамацела каля кацінага носа, той борзда ўсхапіўся і пачаў лапамі лавіць паперку. Марынка не ўтрымалася ад смеху.

Потым дзеці пабеглі разам з катом за хлевушок. Там у траве ад перапуду закудахтала курыца. Да яе з розных бакоў пасыпаліся жоўтыя кураняткі.

Марынка здзівілася:

— Ой, якія прыгожанькія. Яны завадныя?

— Жывыя яны, — засмяяўся Дзімка.

Кожны дзень прыносіў усё новыя адкрыцці для Марынкі. Яна бачыла сапраўднага каня і нават ехала на возе. 3 Дзімкам ірвалі і насілі траву для трусоў.

Марынка ўсё не магла даўмецца, чаму Дзімка называе зайчыкаў трусамі і чаму яны не ўцякаюць у лес?

У вёску Марынка брала багата сваіх цацак. Але хутка пра іх забылася. Амаль не гуляла а імі. Дзяўчынку захаплялі жывыя «цацкі».

А Дзімку ўсё больш падабаўся Марынчын падарунак. Ён не даваў сумаваць плюшаваму катку, рабой жалезнай курачцы з ключыкам і жоўтаму зайчыку-барабаншчыку. Выносіў іх на вуліцу, бегаў з імі па лузе.

Калі госці пачалі збірацца ў дарогу, Дзімка папрасіў сваю маму:

— Падорым Марынцы куранятка? Га?

— Мне не шкада, — адказала мама. — Але ж куранятку будзе сумна ў Марынчынай кватэры на сёмым паверсе.

— Без мамы яно не зможа вырасці, — дадаў Дзімкаў тата. — Няхай лепей Марынка да нас яшчэ прыязджае ў госці.